... tj. nisu više ni pred vratima ... već su došle!

Džabe su lekari "krečili" mesecima i upozoravali kako je obuhvat vakcinacije protiv malih boginja opasno nizak (čak i u sredinama koje sebe smatraju "urbanim" ), naš narod je izgleda više voleo da sluša razne Jece i Cece te nas je zadesila epidemija do koje nije moralo doći. Ovde je već mesecima ... još od oktobra ... i već smo imali dva smrtna slučaja zbog komplikacija ("prvi put u novijoj istoriji", tj. posle 20 godina). Medjutim izgleda da upravo ulazimo u "galopirajuću fazu" pošto broj novoobolelih u Beogradu i Nišu poprima odlike eksponencijalnog trenda.



Broj obolelih po gradovima





Broj obolelih - kumulativno

(grafikoni napravljeni na osnovu dnevnih izveštaja o epidemiološkoj situaciji IJZS "Batut" )

I dok je epidemija na KiM i u Kraljevu (gde je inicijalno buknulo) pod kontrolom (mada kažu da se kod ovakvih epidemija često dešava i naknadno reaktiviranje žarišta, obično manjeg intenziteta), Beograd i Niš su ušli u "trku" ko će "brže jače i bolje" da postane rekorder po broju obolelih.

To naše "liderstvo u regionu" su prepoznale i SAD koje su upravo izdale upozorenje prvog nivoa za putovanje u Beograd i Srbiju.

B92 | 19.01.2018 | Stejt department: Upozorenje prvog nivoa za BG i Srbiju

Sreća te je taj "prvi nivo" u stvari najniži nivo upozorenja ali eto dobili smo i tu "čast".

A koliki je značaj "kolektivnog imuniteta" govori i činjenica što medju 1227 registrovanih slučajeva ima i onih koji su primili vakcinu ali su ipak oboleli.

N1 | 19.01.2018 | Primili vakcinu, a ipak oboleli od malih boginja

E sa'će anti-vaxxeri da skoče i viču "Eto! ... pričamo mi da su te vakcine prevara" ali to naravno veze s' mozgom (a i naukom) nema.

Naime, ljudski imunitet zna da bude prilično nestalna kategorija, tj. da pod raznim uticajima spoljašnje sredine i načina života povremeno oslabi. Obavezna vakcinacija protiv malih boginja je na našim prostorima počela 1971. (jednovalentnom vakcinom, tj. samo protiv malih boginja) i to jednom dozom. Vremenom su istraživanja u svetu pokazala da je sigurnije vršiti vakcinaciju u dve doze, jednom po navršenoj prvoj godini života i drugom negde pred polazak u školu, pošto se ispostavilo da odredjeni broj osoba ne stekne pun imunitet posle jedne doze (što bi se narodski reklo "vakcina mu se ne primi" ). Kasnije je jednovalentna vakcina zamenjena puno spominjanom MMR vakcinom (koja u suštini sadrži isti onaj soj morbilla koji je bio i u jednovalentnoj, samo su u "koktel" dodate vakcine i protiv zauški i rubeole)

I sve dok je nivo vakcinacije bio približan preporučenom, imali smo kolektivni imunitet (da ne kažem imunitet "krda" ). Virus jednostavno nije uspevao da duže opstane u nekoj sredini zato što nije mogao da nadje dovoljno mnogo "domaćina" da postane pretnja i onima čiji je imunitet narušen ili čiji organizam nije razvio dovoljno jak odgovor na izloženost virusu.

A upravo su male boginje bolest koja "nokautira" imunitet obolelog. On značajno padne i to onda predstavlja ulaz za razne druge virusne ili bakterijske infekcije. Otud one komplikacije sa upalama pluća ili mozga koje su i dovele do dva smrtna slučaja.

No dobro ... pošto nam je "krdo" postalo slabije edukovano nego ono od pre par decenija, sada smo potencijalno ugroženi i mi koji smo primili samo jednu dozu. Sreća u nesreći je što obično oni koji su primili bar tu jednu dozu razvijaju blažu kliničku sliku i lakše podnose bolest.

Da neko sad ne krene da paniči (pa da "zaglavim" sa krivičnom prijavom) trenutno su (osim nevakcinisanih) najugroženiji zdravstveni radnici koji su na "prvoj liniji odbrane" i izvestan broj je već oboleo (i preboleo). Situacija još uvek nije toliko alarmantna da se uvede vakcinacija i za starije od 14 godina (ako dodje do toga verovatno će to biti u dve faze ... prvo zdravstvenim radnicima a ako se epidemija ne smiri onda i široj populaciji)

I naravno ... par reči o širenju ...

Izvor infekcije je obolela osoba (ne prenose je komarci, pacovi ili gnuovi). Zaraznost je 2-4 dana pre i 4 dana posle izbijanja ospe. Širi se putem kapljica (koje nastaju kijanjem, kašljanjem i sl.) a redje putem vazduha (virus može ostati u vazduhu i na površinama još oko 2 sata pošto inficirani napusti prostoriju). Redje se prenosi (ali je moguće) i kontaktom sa predmetima koji su sveže kontaminirani.

Male boginje spadaju u jednu od najzaraznijih bolesti. Devet od 10 osetljivih osoba oboli kada se nalazi u bliskom kontaktu sa obolelim. Simptomi su u početnoj fazi takvi da se često bolest pomeša sa gripom ili prehladom što znači da 2-4 dana oboleli neprimećeno "seje" virus unaokolo. S obzirom da veliki broj lekara (pogotovo mladjih) nije imao nikakvo iskustvo sa ovom bolešću (koja je jednostavno bila retkost u našoj zemlji pa nisu mogli ni na studijama a ni kasnije da "uče" na obolelima u početnoj fazi), desilo se tokom početka epidemije da se bolest ne prepozna odmah.

Toliko od mene i pozdravite "Divu"

LINKOVI:

IJZS "Batut" | 19.01.2018 | Акtuеlnа еpidеmiоlоšка situаciја mаlih bоginjа (mоrbilа) u Еvrоpi i Rеpublici Srbiјi

IJZS "Batut" | 10.11.2017 | Mеrе sprеčаvаnjа širеnjа virusа mоrbilа u zdrаvstvеnim ustаnоvаmа

IJZS "Batut" | 08.06.2011 | Каlеndаr оbаvеznе imunizаciје u Rеpublici Srbiјi

IJZS "Batut" | 10.05.2011 | Imunizаciја vаšеg dеtеtа

N1 | 18.01.2018 | Gosti N1 o morbilama: Bitna i revakcinacija odraslih

B92 | 19.01.2018 | Stejt department: Upozorenje prvog nivoa za BG i Srbiju

N1 | 19.01.2018 | Primili vakcinu, a ipak oboleli od malih boginja

EDIT [20.01.2018 11:40]

Zaraznost malih boginja i koristi kolektivnog imuniteta su lepo ilustrovane sledećom simulacijom (radjenom na osnovu stvarne demografske situacije na terenu)

Pri obuhvatu vakcinacije od 80%, za par meseci epidemija se proširi na skoro celokupnu nevakcinisanu populaciju. Pri obuhvatu od 95%, ostane na par izolovanih slučajeva (i porodičnih epidemija)

U svakom slučaju nam slede "lessons to learn". Struka (epidemiolozi, infektolozi i pedijatri) treba da se sastanu i prikupe na jednom mestu kakve su probleme imali sa medijima i državnom administracijom u mesecima koji su prethodili epidemiji (i naravno šta bi mogli da poboljšaju ... po pitanju edukacije, promotivnih sadržaja i sl.) a onda da se uradi pritisak na državnu upravu da se sve to primeni pre neke nove epidemije neke druge (možda i opasnije) bolesti.

Trenutno vladajuća ekipa (a izgleda i većina medija) nije baš nešto raspoložena da se ovim problemom bavi ...

DJB | 07.12.2017 | Samo jedna rečenica o DJB inicijativi da Skupština razmotri uzroke pada vakcinacije

EDIT [22.01.2018 18:00]

Na žalost imamo i treći smrtni slučaj od malih boginja.